Isuzu brei PE-aanleg met miljarde rande uit | Netwerk24
Deur William Horne 11 Februarie 2020 15:04
Die opgradering van Isuzu se Struandale-aanleg in Port Elizabeth is op dreef en is nou gereed om 'n nuwe generasie van bakkies plaaslik te vervaardig.
Die nuwe generase Isuzu D-MAX bakkie. Foto: Verskaf
Die Japanse motorvervaardiger, wat weer volle besit geneem het van sy plaaslike handelsnaam nadat General Motors hom aan Suid-Afrika onttrek het, berei hom nou voor om sy nuwe D-MAX-reeks bakkies in Port Elizabeth te vervaardig.
Isuzu Japan het reeds in November aangekondig dat hy 'n regstreekse belegging van R1,2 miljard gaan maak sodat Isuzu Suid-Afrika nie meer die nuwegenerasiebakkies slegs deur middel van invoer hoef te bekom nie.
Volgens Dominic Rimmer, Isuzu Suid-Afrika se senior adjunkpresident van tegniese bedrywighede, het nuwe programme van hierdie aard en omvang ingewikkelde vereistes, wat die lokalisering van 'n reeks uiteenlopende komponente en stelsels, die aanstelling van plaaslike verskaffers en die wysiging van die vervaardigingsfasiliteite insluit.
"Ons span vir die projekbekendstelling werk teen 'n versnelde pas en ons verwag dat ons in die tweede helfte van 2021 gereed sal wees om die eerste eenhede van die produksielyn se sien kom," sê Rimmer.
Die sewende generasie D-MAX-bakkie beskik oor 'n reeks verbeteringe wat dit 'n baie groter mededinger vir sy vernaamste kompetisie, die Toyota Hilux en Ford Ranger, maak.
Behalwe vir 'n reeks visuele verfrissings is die beste nuus die opknapping van die drieliter-turbodieselenjin. Die ou eenheid (130 kW, 380 Nm) het maar klippe gekou teen sy hedendaagse mededingers wat met 'n kleiner slagvolume selfs meer krag kon losdraai.
In die nuwe, opgeknapte weergawe van die drieliter lewer die enjin nou 140 kW (+10 kW) en 450 Nm se wringkrag (+70 Nm), wat die bakkie met die groot honde laat saamdraf.
Meer oor: Isuzu | Bakkies | Motorvervaardigers | Beleggings | Vervaardiging | Nywerhede | Werkskepping